Bókin Sauðfjárrækt á Íslandi væntanleg frá Uppheimum Bókaforlagið Uppheimar er innan skamms að fá úr prentun bókina Sauðfjárrækt á Íslandi og er forsala hafin á vef útgáfunnar . „ Þrátt fyrir að fjárbúskapur eigi sér langa sögu sem mikilvæg atvinnugrein , er það ekki fyrr en með þessari bók að gefið er út alhliða fræðslurit um sauðfjárrækt á Íslandi , “ segir í tilkynningu um útgáfuna . Þá segir að bókin nýtist bæði starfandi bændum og öðru áhugafólki um sauðfé , sem og nemendum í búfræði , búvísindum og á námskeiðum um sauðfjárrækt . Bókin er fróðleiksbrunnur öllum þeim sem áhuga hafa á atvinnusögu Íslands og tengslum sauðfjár við íslenska menningu . Ritið er aðgengilegt og prýtt fjölda ljós - og skýringarmynda . Ragnhildur Sigurðardóttir ritstýrði bókinni en höfundar efnis í henni eru : Árni Brynjar Bragason , Bjarni Diðrik Sigurðsson , Emma Eyþórsdóttir , Eyjólfur Kristinn Örnólfsson , Guðmundur Hallgrímsson , Jóhannes Sveinbjörnsson , Jón Viðar Jónmundsson , Ólafur R. Dýrmundsson , Sigurður Þór Guðmundsson og Svanur Guðmundsson . Bókin er gefin út í samstarfi við Landbúnaðarháskóla Íslands og er 300 blaðsíður í veglegu broti . Eins og fyrr segir styttist í að hægt verði að dreifa bókinni , en útgáfutími er áætlaður í lok júlí að sögn Kristjáns Kristjánssonar hjá Uppheimum . Samhliða þessari útgáfu er von á annarri bók um svipað leyti frá Uppheimum , eftir Bjarna Guðmundsson á Hvanneyri . Hún nefnist Frá hestum til hestafla . Í henni segir Bjarni sögur af vinnuhestum og hestanotkun við bústörf , fyrstu dráttarvélinni sem til Íslands kom , Akranesstraktornum svonefnda , Lanz-þúfnabananum og loks af landbúnaðarjeppunum , Willys og Land Rover . Þá rifja átta einstaklingar upp minningar sínar frá þessum breytingatímum . Nánar verður sagt frá Hestum til hestafla síðar hér í Skessuhorni .